Jong vrou in hof ná baba se wurgdoodArgieffoto ŉ 21-jarige vrou wat verdink word van die moord op haar babaseun het vandeesweek die eerste keer in die hof verskyn. Kol. Thembeka Mbhele, provinsiale polisiewoordvoerder van KwaZulu-Natal, het Vrydag gesê die vrou, Nomfundo Thobekile Khanyile, het in die Maphumulo-landdroshof op aanklag van moord verskyn. Khanyile, ŉ inwoner van Ntombiyehlulunina in Maphumulo, het na bewering Maandag haar 11 maande oue babaseun verwurg en sy liggaam in ŉ puttoilet gegooi. Sy het daarna aan haar familie gesê die baba word vermis en die polisie is onmiddellik ontbied. “Die speurder wat na die toneel ontbied is, het ŉ voorlopige ondersoek op die toneel gedoen. Hy het agtergekom iets is nie pluis nie en het die ma ondervra. Sy het gedurende die ondervraging erken sy het haar seun vermoor nadat sy en haar kêrel rusie gemaak het,” het Mbhele vroeër gesê. Khanyile is dadelik in hegtenis geneem. Haar saak is tot 3 Oktober uitgestel wanneer sy na verwagting aansoek gaan doen om borgtog. Sy bly in aanhouding.